
					REFERAT DE APROBARE
La proiectul de hotărâre privind aderarea comunei Sântandrei la 
Asociația de Dezvoltare Intercomunitară de utilitate publică pentru Serviciul public de transport local ”TRANSREGIO”
Zonele metropolitane ale orașelor europene au un sistem integrat de transport public. Între orașele reședința și localitățile limitrofe există un operator unic de transport. Acest lucru asigură o bună mobilitate a locuitorilor către locurile de muncă și către școală.
Având în vedere faptul că populația din Sântandrei este în continuă creștere, că persoanele stabilite în localitate sunt persoane active, familii tinere cu copii de vârste diferite, necesitatea legării comunei Sântandrei de municipiul Oradea printr-un transport public este absolut necesară.
Organizarea unui trasport public eficient poate contribui la reducerea gradului de poluare din localitatea noastra. În urma studiilor efectuate la nivel european, mașinile particulare poluează cel mai mult, emițând 60,7% din totalul de emisii de CO2 provenite din întreg transportul rutier. Ca urmare Comisia Europeană a propus reducerea limitei emisiilor din 2021 cu 15% până în 2025 și cu 30% până în 2030. Tot la nivel european există și un Plan de finanțare a combaterii schimbarilor climatice, care prevede 1000 de miliarde de euro pentru Europa. O parte din aceste fonduri vor fi alocate pentru investiții în domenii mergând de la energie și transporturi, la rețele de termoficare și transport public, și vor putea fi accesate în urmatorul exercițiu financiar 2021-2027. Compania de transport public Oradea are capacitatea de accesa fonduri pentru achiziția de mijloace de transport cu grad de poluare redus, are capacitatea de a-și mări parcul auto cu mijloace de transport cu capacități difertite pentru a optimiza transportul în funcție de numarul de calători. 
Serviciul de transport public prin curse regulate asigurat de Asociația de Dezvoltare Intercomunitară Transregio pe baza de contracte de delegare, se desfasoara cu respectarea rigorilor Legii nr. 51/2006, Legii nr. 92/2007 respectiv a Regulamentului CE 1370/2007 al Parlamentului European și al Comisiei Europene. 
Obiectivele Asociației de Dezvoltare Intercomunitară Transregio sunt:
-	 interesul pentru locuitorii de pe raza unităţilor administrativ-teritoriale membre, in sensul îmbunătăţirii calităţii transportului public, în condiţiile unor tarife şi/sau taxe care să respecte limitele de suportabilitate ale populaţiei şi principiul "poluatorul plăteşte", atingerea şi respectarea standardelor europene privind protecţia mediului, precum şi creşterea capacităţii de atragere a fondurilor pentru finanţarea investiţiilor necesare în infrastructura tehnico-edilitară aferentă Serviciului. 
-	deplasarea în condiţii de siguranţă şi de confort a calatorilor
-	susţinerea dezvoltării economice a localităţilor implicate prin realizarea unei infrastructuri de transport moderne;
-	satisfacerea cu prioritate a nevoilor de deplasare ale populaţiei, ale personalului instituţiilor publice şi ale operatorilor economici pe teritoriul unităţilor administrativ-teritoriale prin servicii de calitate;
-	integrarea tarifară prin utilizarea unui singur tip de legitimaţie de călătorie pentru toate mijloacele de transport public local de persoane prin curse regulate;
-	dispecerizarea transportului public local de persoane realizat prin programe permanente;
-	stabilirea traseelor principale şi secundare şi a programelor de transport privind transportul public de persoane prin curse regulate şi atribuirea acestora odată cu atribuirea în gestiune a serviciului, în conformitate cu prevederile legale;
-	actualizarea periodică a traseelor şi a programelor de transport în funcţie de necesităţile de deplasare ale populaţiei şi în corelare cu transportul public. 

Beneficii pentru comunitate:	
-	Transport public cu mijloace de transport civilizate, conform exigențelor locuitorilor unei comune aflate în Zona Metropolitană la doar 2KM de Oradea
-	Abonament unic valabil atât pe ruta Palota-Santandrei-Oradea cât și pe mijloacele de transport din Oradea (tramvai, autobuz)
-         Perspectiva unei îmbunătățiri continue a transportului public în Santandrei având în vedere proiectele pe fonduri europene derulate de ADI TransRegio (prin Zona Metropolitană Oradea) privind înnoirea flotei de autobuze și a mijloacelor electronice de ticketing pentru călători
- 	Plata biletului de călătorie direct în mijlocul de transport prin SMS sau prin card bancar 
-	Facilități de îmbarcare pentru persoanele cu handicap
-	Mijloace de transport moderne dotate cu camere de supraveghere video
-	Optimizare transport și flexibilitate în ceea ce privește colectarea călătorilor de pe străzi adiacente drumului județean.
-	Un transport public eficient va duce la reducerea traficului pe DJ797, a aglomerării și implicit a poluării.
-	Mobilitate bună pentru persoanele active cu loc de muncă în Oradea, în special cele cu un program special, pentru elevii care fac naveta la liceu ș.a.m.d.
	În conformitate cu prevederile art. 129 alin (2) lit. d) și ale art. (7) lit. n) din Ordonanța de urgență a Guvernului nr. 57 din 3 iulie 2019 privind Codul administrativ, cu modificările și completările ulterioare,
PROPUNEM CONSILIULUI LOCAL SÂNTANDREI
1. [bookmark: _Hlk55932549]Aderarea comunei Sântandrei la Asociația de Dezvoltare Intercomunitară de utilitate publică pentru serviciul public de transport local “TRANSREGIO”.
2. Documentele constitutive ale aderării la Asociaţia de Dezvoltare Intercomunitară ”TRANSREGIO”, se vor adopta în baza unei hotărâri ulterioare.
3. Prestarea serviciului de transport public prin curse regulate pe traseul Oradea – Santandrei-Palota-Oradea se va executa după expirarea actualului program de transport județean, pe baza contractului de delegare atribuit de Asociaţia de Dezvoltare Intercomunitară ”TRANSREGIO”.

Grupul de consilieri locali ai Alianței USR-PLUS,
prin Ciprian-Mihai Fechetea – lider de grup

